सफीपुर गांव में लालजी की लाश मिलने के बाद जमकर बवाल हुआ था। पुलिस के बल प्रयोग करने पर दो दर्जन ग्रामीण घायल हो गए थे। इनमें मृतक के पिता समेत दो को ज्यादा चोट आई थी। घटना के बाद एक दर्जन पुलिसकर्मियों ने भी पीएचसी सोंधी पर पहुंच कर चिकित्सकीय परीक्षण कराया। ग्रामीणों का आरोप पीएचसी पर उनका चिकित्सकीय परीक्षण नहीं किया गया। प्रभारी चिकित्साधिकारी विपिन राय का कहना था कि बिना पुलिस के लिखे मेडिकल नहीं किया जा सकता। उधर, मंगलवार रात मृतक लालजी का पोस्टमार्टम कराने के बाद बुधवार भोर में ही जौनपुर के रामघाट पर पुलिस ने शव का अंतिम संस्कार भी करा दिया। भोर तक पुलिस शव के साथ लगी रही। आशंका थी कि यदि शव गांव वापस गया तो फिर बवाल मच सकता है। इस नाते भोर में ही परिजनों पर दबाव बनाकर गोमती तट पर अंतिम संस्कार करा दिया गया। समाचार पत्र विक्रेता का शव मिलने के बाद हुए बवाल के मामले में सैकड़ों अज्ञात लोगों के खिलाफ पुलिस ने बलवा, मारपीट, तोड़फोड़, सरकारी कार्य में बाधा, सड़क जाम, पथराव और हिंसात्मक रुख अख्तियार करने की धाराओं में मुकदमा दर्ज किया है। पुलिस ने यह तो बताया कि सैकड़ों लोगों के खिलाफ मुकदमा दर्ज किया गया है लेकिन संख्या नहीं बताई। गांव में तनावपूर्ण शांति का माहौल है। एसडीएम शाहगंज सतीश चंद शुक्ला पीएसी और थाने की पुलिस के साथ गांव की स्थिति पर नजर रखे हुए हैं। थानाध्यक्ष श्रीप्रकाश गुप्ता का कहना है कि लालजी की पोस्टमार्टम रिपोर्ट में चोट के कोई निशान नहीं मिले हैं। ऐसे में मामला आत्महत्या का लग रहा है। बिसरा फोरेंसिक जांच के लिए सुरक्षित रख लिया गया है। लालजी के भतीजे बबलू कुमार की हत्या का तीन दिन के अंदर खुलासा करने का दावा किया।